Der vil gå flere timer, før mobilkranen bliver rejst.

En stor mobilkran er væltet på A 26 Hanstholmvej lige uden for Thisted. Det oplyser vagtchef hos Midt- og Vestjyllands Politi Ole Vanghøj til TV2 Nord. - Det er et solouheld, hvor det formegentlig er en blød rabat, som har gjort, at den er væltet, forklarer han. Påvirker ikke trafikken Det var en tilfældig lægebil, som var i området, der opdagede den store mobilkran, der lækkede diesel. - Mobilkranen ligger ved siden af vejen, og derfor påvirkes trafikken ikke, så længe folk koncentrerer sig om at køre, og ikke tager billeder, understreger vagtchefen. Dog kan det være en god ide med en selvvalgt alternativ rute. 'Der vil gå flere timer' Redning og politi er på stedet, men man forventer ikke, at mobilkranen vil blive rejst foreløbigt. - Firmaet er i gang med at finde store maskiner til at rejse kranen, men der vil gå mange timer, og vi forventer først at rejse kranen sent i eftermiddag eller i aften, konstaterer Ole Vanghøj. Der er ingen tilskadekomne i forbindelse med ulykken.